**OSNOVNA ŠKOLA BISTRA
Bistranska 30
10298 Donja Bistra**

 Donja Bistra, 26.01.2017.

**ZAPISNIK SA 2. SJEDNICE VIJEĆA RODITELJA ZA ŠKOLSKU GODINU 2016./2017.**

Druga sjednica Vijeća roditelja OŠ Bistra održana je 26.01.2017. godine u prostorima matične škole s početkom u 19:00 sati. Sjednicu je vodila predsjednica gđa. Mirjana Eršek, nazočni su još bili gosp. Eduard Kovačević, ravnatelj škole, i gosp. Krešimir Gulić, načelnik Općine Bistra, te 21 roditelj član Vijeća roditelja
(od ukupno 29).

1. **Verifikacija zapisnika s prošle sjednice**

Zapisnik sa konstituirajuće sjednice Vijeća roditelja za šk. god. 2016./2017. jednoglasno je prihvaćen od strane prisutnih roditelja.

1. **Utvrđivanje dnevnog reda**

Prisutni roditelji bili su upoznati s dnevnim redom sjednice iz poziva koji su dobili, zatim se krenulo na sljedeću točku.

1. **Obavijest Vijeću roditelja o provedenoj anketi – Produženi boravak u Osnovnoj školi Bistra**

Gosp. Josip Brajković upoznao je roditelje s rezultatima ankete vezane za produženi boravak, provedene u prvim i drugim razredima OŠ Bistra. U ispitivanju je sudjelovalo ukupno 155 roditelja; što je 80% ukupnog broja roditelja, koji su pristali odgovoriti na postavljena pitanja, dok se 20% ispitanika iz nekog razloga nije odazvalo i odgovorilo na pitanja iz ankete. Da postoji potreba za produženim boravkom u školi, izjasnio se ukupno 121 roditelj (78%), dok 34 roditelja (22%) misle da za boravkom nema potrebe. Interesantno je, da od ukupnog broja zainteresiranih, 49% roditelja bi koristilo spomenutu uslugu i spremni su za to izdvojiti iznos od 200,00 do 300,00 kuna, dok 51% ne bi ili nije zainteresiran. Bilo je roditelja koji su spremni prihvatiti i iznos do 500,00 kuna te s druge strane onih koji smatraju da bi ta usluga trebala biti besplatna.
O provedenoj anketi gosp. Brajković je ranije informirao gosp. Krešimira Gulića, načelnika općine, koji se je na sjednici obratio prisutnim roditeljima i upoznao ih s činjeničnim stanjem. Prema riječima načelnika, problem je u nedostatku prostora, koji bi se trebao riješiti s nadogradnjom škole. Kada projekt nadogradnje bude završen (početkom šk. god. 2018./2019.), bit će zadovoljen jedan od glavnih uvjeta za održavanje produženog boravka. Općina je spremna iz proračuna osigurati od 70% do 80% od ukupnog iznosa, čime bi se podmirio trošak osoblja i prostora. Na teret roditelji išao bi preostali iznos od 20% , čime bi se pokrio trošak za hranu.
Uz ranije spomenuto, postojao bi niz kriterija koje bi roditelji trebali zadovoljiti kako bi njihovo dijete ostvarilo pravo na produženi boravak. Od toga možemo izdvojiti neke; socijalni status, ukupan broj djece u obitelji, prebivalište roditelja tj. prijava boravišta roditeljima na prostoru Općine Bistra, redovno podmirenje komunalnih obaveza, itd.)

 U nastavku načelnik je prisutne roditelje obavijestio o tijeku radova na proširenju škole. Realizacija radova ide po planu; do jeseni bi trebao biti obnovljen sustav kanalizacije, rampa za invalide, dodatna parkirna mjesta, itd... Iako je u planu nadogradnje tj. obnove bila planirana obnova stolarije i fasade na starom djelu škole, za to još nisu osigurana financijska sredstva. Problemi su nastali s izgradnjom nove sportske dvorane, čija se izgradnja odgađa do daljnjega.
 Gosp. Krešimir Gulić osvrnuo se i na konstantno uspoređivanje Općine Bistra u odnosu na grad Zagreb. Skrenuo je pažnju na velike probleme s prijevozom učenika školskim autobusom koji i dalje postoje i za koje se izdvajaju ogromna financijska sredstva od strane županije (oko 930.000,00 kn) te izdatak Općine za prijevoz ZET-a kojim do škole dolaze djeca koja nemaju pravo na prijevoz šk. autobusom (oko 450.000,00 kn). Prije uvođenja školskog prijevoza, iznos koji se izdvajao bio je jednak jednoj trećini sadašnjeg iznosa, a prijevoz je bio bolje i kvalitetnije riješen nego danas.
 Načelniku je bilo postavljeno pitanje vezano uz financiranje nekih dodatnih aktivnosti u sklopu škole, kao što su škola plivanja, školske zadruge, dogradnja školske dvorane i sigurnost na cestama. Na spomenuta pitanja odgovori su bili sljedeći; za održavanje škole plivanja treba osigurati financijska sredstva, kojih za ovu namjenu trenutno nema, kao ni osoba koje bi vodile taj projekt.
Školske zadruge postoje i rade smanjenim intenzitetom, neki roditelji misle da je to nedovoljno i da može bolje, iako i tu postoji niz regulativnih problema. Dogradnja nove školske dvorane je trenutno neizvjesna, postoje problemi s lokacijom i financijskim sredstvima. Postavljanje dodatne signalizacije, treptećih semafora i kamera, planovi su za unapređivanje sigurnosti djece i odraslih na cestama.

1. **Pokretanje postupka izbora i organizacije jednodnevnih i dvodnevnih izleta**

Prema trenutnom saznanju još uvijek nisu dogovoreni izleti u drugom polugodištu. Dogovor o izboru destinacije, agencije i najbolje ponude će obaviti razrednici, učenici i njihovi roditelji na predstojećem roditeljskom sastanku.
 Ravnatelj se kratko osvrnuo na nedavni posjet učenika osmih razreda Vukovaru, koji je prošao u redu i bez ikakvih problema. Od strane ravnatelja, učitelja u pratnji i učenika, projekt je ocijenjen kao izuzetno poučan. Na učenike je ostavio duboki dojam. Ravnatelj je učenike pohvalio za primjereno vladanje i dobro ponašanje.

1. **Pokretanje postupka fotografiranja učenika**

Natječaj vezan za fotografiranje učenika ove je godine raspisan nešto ranije. Školski odbor će prikupiti ponude i odlučiti koja je najpovoljnija. Fotografiranje nije obavezno, a roditelji koji ne žele da se njihovo dijete fotografira trebali su na početku školske godine potpisati izjavu o nesuglasnosti s fotografiranjem njihova djeteta.

1. **Kako učiti – kako kontrolirati rad djeteta** *(kratko predavanje ravnatelja)*

Vrlo je bitno razviti naviku učenja kod djece. Dobra organizacija, kontrola, dosljednost i motivacija, ključni su čimbenici kako pomoći djetetu kod svakodnevnog učenja. Komunikacija između roditelja i djeteta od iznimne je važnosti. Roditelji moraju biti realni i tolerantni ukoliko dođe i do eventualnih poraza i neuspjeha. Moraju osigurati djetetu mjesto za učenje, surađivati s učiteljima i dolaziti redovito na individualne razgovore u školu. Dok djeca moraju znati svoje obaveze i zadatke, sve upute od strane roditelja moraju biti jasne i konkretne, uz objašnjenje, ukoliko je potrebno. Djecu treba naučiti poštivati osnovne ljudske vrijednosti; nesebičnost, toleranciju, iskrenost, osjećajnost. Samo inteligencija nije garancija uspjeha u školi i samom životu. Uspjeh djeteta je jedan o važnih preduvjeta za sretnu i skladnu obitelj.

1. **Razno**

Gospođa Željka Rassi imala je izlaganje vezano uz problem sa susjedom koji proizvodi drveni ugljen i pritom zagađuje okoliš ispušnim plinovima iz proizvodnog pogona. Gospodin J. Brajković kratko je upoznao prisutne roditelje sa posljedicama i štetnim učincima ispuštanja i udisanja ovakve vrste plinova, pogotovo kod djece i ljudi koji žive u neposrednoj blizini. Prema dosadašnjim saznanjima gđe. Rassi, postrojenje kao što je ovo, trebalo bi biti udaljeno od naseljenog mjesta minimalno 1.500 metara, dok s druge strane dotični proizvođač ima, navodno, svu potrebnu dokumentaciju i dozvole za obavljanje djelatnosti. Pošto nisu zaprimljene nikakve pritužbe od strane zaposlenika škole, djece ili roditelja o prisutnosti smrada iz navedenog postrojenja, trenutno nema potrebe za pokretanjem bilo kakvih mjera u vezi navedenog problema. Ostala je otvorena mogućnost da roditelji pokrenu inicijativu o mjerenju i štetnosti plinova iz spomenutog postrojenja.

 **Ispravak i dodatak na sugestiju gospođe Željke Rassi**

U blizini škole i vrtića u stambenoj zoni pokrenuta je proizvodnja drvenog ugljena pomoću peći na pirolizu. Ovakvo postrojenje u drugim zemljama može obavljati proizvodnju samo ako je 1500 metara ugaljeno od naselja. Samo u RH je smješteno u naselju. Ovakav način proizvodnje nije zakonksi reguliran u Hrvatskoj i ne postoje nikakvi propisi. Pogodn radi bez dozvole za rad. Sugestija dječje pravobraniteljice je da joj škoolai vrtić pošalju dopis u kojem navode da se ovakvo postrojenje nalazi u blizini škole i vrtića zbog zaštite zdravlja djece. Cilj je što prije regulirati ovakvu djelatnost i da se pogon premjesti na lokaciju gdje neće ugrožavati ničije zdravlje i neometano nastaviti rad. Plinovi i čestice koje se ispuštaju prilikom proizvodnje drvenog ugljena na pirolizu utječu na mutaciju DNA, talože se u plućima i izazivaju rak. Također otpad koji nije zbrinut, te ga raznosi vjetar, zabija se u pluća i uzrokuje rak.

 Predsjednica Vijeća roditelja:
 Mirjana Eršek

 Zapisničar:
 Lidija Poljak